Dendrotelma gombaközösségének és gerinctelen faunájának hosszútávú monitorozása

Kivonat: A dendrotelmák magas biodiverzitással bíró, fatörzsekben található természetes eredetű képződmények, melyben esővíz és nagy mennyiségű elhalt szerves anyag halmozódhat fel. Vizsgálatunk során egy dendrotelma (Acer platanoides) hosszútávú (2003-2008) monitorozása volt a célunk, ezzel szélesebb körű ismeretekhez jutni a faodúk mikroökoszisztémájáról. Az odúvízben található gombák eredete különböző: a levegőből (anemofil) és a lombkoronából (filloszféra) számos gombaspóra jut be, az ágakon lefolyó csurgalékvízzel pedig a kéreglakó gombák kerülnek bele. A körülmények a vízi gombák (főleg hyphomycetes) kolonizációjának is kedveznek. Kutatásunk során 140 gombataxont detektáltunk, melyek között számos ismeretlen és specifikusan odúlakó gombát is megfigyeltünk. A gombaspórák fontos részét képezik az odúvízben kialakult táplálékhálózatnak. A szervesanyag (avar, pollen) lebontásában a gombák mellett a gerinctelen közösség (kerekesférgek, ill. rovarlárvák) is részt vesz.

Bevezetés

A fitotelma egy időszakos, kisméretű víztest, mely a növény valamely részén alakul ki (pl. a szárölelő leveleknél). A dendrotelma a fitotelma egy speciális típusa, mely természetes úton, faodvakban, ágelágazásoknál alakul ki. A telma a méretéből adódó mennyiségű elhalt szerves anyaggal és esővízzel telítődhet. A nedves vagy vízzel telt faodúkban általában a baktérium, alga, protozoa, lapos-, fonál-, kerekesféreg, rák és rovar taxonok széles spektrumát figyelhetjük meg (Maguire, 1971). Számos taxonómiai, ökológiai és kísérletes tanulmányt végeztek el az elmúlt évtizedekben ezen organizmusokon, de leginkább a gerinctelen fauna tagjai kerültek górcső alá (Lackey, 1940; Maguire, 1971; Paradise, 1998, 1999).

A mikológia területén sokáig terra incognita-ként tarthattuk számon a telmákat. Első mikológiai vizsgálatuk Gönczöl János (1976) nevéhez fűződik. Vizsgálatában megállapította, hogy a faodúk egyedülálló vízi mikrohabitatok, váltakozó akvatikus és aero-akvatikus hyphomycetes dominanciával. A későbbi kutatásokban (Gönczöl és Révay, 2003; Karamchand és Sridhar, 2008) továbbra is csak a hyphomycetes fajok detektálása történt meg, így a terresztris és egyéb gombák odúban való jelenlétéről, változásairól és ökológiájáról nem találunk szakirodalmi adatokat sem hazai, sem külföldi viszonylatban. Az előbbi kutatásoknál számos új hyphomycetes faj (pl. Colispora cavincola) került leírásra (Révay, 1987; Gönczöl és Révay, 1996). Azonban a gombák ökológiai szerepét a dendrotelmákban mindezidáig nem vizsgálták.
Kutatásunk célja volt egy dendrotelma gombaközösségének és gerinctelen faunájának részletes felmérése, hosszútávú monitorozása, a mikrobiális ökoszisztéma feltérképezése.
Anyag és módszer

Egy budapesti parkban található (N47°30'49,5" E19°0'43,6") korai juharon (Acer platanoides L.) képződött ágvilla odúból gyűjtöttünk vízmintákat az 1. ábrán látható módon (9 ml; 3 alminta), 2003-2008 között. A monitorozás során az odúban található gerinctelen fajokat külön fiolában tároltuk a későbbi határozás céljából. A kutatás során 90 alkalommal történt mintavétel fecskendővel, random időközönként. Vízhőmérsékletet és pH-t minden alkalomnál mértünk, valamint feljegyeztük az odúvíz korát a mintavételt megelőző n-edik napi csapadék (Pd-n) alapján. A vízmintákat F.A.A-oldattal (formalin-jégecet-etanol) tartósítottuk, majd az ülepített mintából 1-1 cseppet a mikroszkópi tárgylemez két végére cseppentettünk, majd külön-külön metilénkékes laktofenol-oldattal megfestve, fénymikroszkóppal értékeltük ki (600x). Az adatokat Pearson-féle korreláció-analízissel elemeztük.

1. ábra: A mintavételezés folyamata
Eredmények

Az odúvíz jellemző fizikai és kémiai paraméterei a következő értékek között változtak: vízhőmérséklet: 0-22°C, pH: 4,8-6,8; maximális víztartalom: 300 ml, DO: 2,15mgl-1, O2 telítettség: 22,9%; vezetőképesség: 495μScm-1 (az utóbbi három érték mérésére csak egy alkalommal került sor). 
A mikroszkópos elemzések során összesen 140 gombataxont detektáltunk, melyek a következő arányban fordultak elő: hyphomycetes 67,4%, Ascomycota 14,2%, Basidiomycetes 6,4%, Coelomycetes 5,0%, ismeretlen 7,1%, melyek között odúlakó, anemofil, filloszféra és kéreglakó gombák fordultak elő. A monitorozás során talált gerinctelen faunát házasamőbák (Arcella, Assulina, Nebela spp.), egyéb Protozoa (csillósok, ostorosok), Diptera lárvák (Eristalomya tenax, Psychoda sp., Chironomideae), Nematoda, Rotifera (Notommatidae) egyedek alkották, változó gyakorisággal.

A statisztikai vizsgálatok során megállapítottuk, hogy a pH-érték emelkedése az összes gombataxonnal, s így az egész gombaközösséggel negatívan korrelál (p=0,042; R=-0,22), viszont a gombacsoportokat tekintve csak a kéreglakó gombáknál adódott szignifikáns eltérés (p=0,040; R=-0,22). A vízhőmérséklet növekedése szignifikáns, negatív korrelációt mutatott az anemofil (p= 0,007; R=-0,29) és a kéreglakó gombák (p=0,026; R=-0,24) taxonszámával.
Az esőzések során az odúba került víz kora jelentős hatást gyakorolt a gombafajok előfordulására (2. ábra). A friss, ill. 1 napos vízben a fajszám magas (elérheti a 100-at is), majd ezt követően egy gyors csökkenés, végül a fajszám enyhe emelkedése tapasztalható.
Értékelés
Az általunk vizsgált odúvíz fizikai-kémiai paraméterei a korábbi hazai kutatás eredményeihez hasonlóak (Révay és Gönczöl, 2003). Az odúvíz savasságát elsősorban az esővíz természetes savassága, továbbá az elhalt szervesanyag-tartalom bomlása során keletkezett anyagok, illetve a kéregből kioldódó savak (pl. csersav) okozhatják (Maguire, 1971). Esetünkben ezen elhalt szerves anyagokat a juharfa levelei, kéreg- és ágdarabjai, termései alkották. Továbbá ide sorolhatjuk az időnkénti magas pollentartalmat is. A víz hőmérsékletét az időjárási viszonyok szabják meg, de minden esetben alacsonyabb értékek adódtak a léghőmérséklethez képest. Az oldott oxigén-koncentráció és telítettség alacsony értékei a dekompozíció során végbemenő oxigén-fogyasztó folyamatok, valamint az árnyékoltság következtében az algafajok, s így az oxigén-termelő folyamatok hiánya miatt alakulhatott ki az odú vízében.

A gombataxonok száma messze felülmúlja a várt eredményeket. Az odúban fellelt gombafajok származási helyük szerint 4 csoportba sorolhatók (odúlakó, anemofil, filloszféra és kéreglakó gombák). Az odúlakó gombák vízi élőhelyhez adaptálódott fajok, és közöttük akadnak olyan fajok (pl.: Tetracladium marchalianum, Anguillospora sp., Tricladium sp.), melyek tipikusan vízfolyásokban (patakokban) gyakoriak. Az anemofil fajok száraz ill. nedves ülepedési folyamatok révén jutnak a légkörből az odúba. A filloszféra fajai főként a lombon áthulló esővízzel (through-fall), míg a kéreglakó gombák a fatörzsön végigcsorgó esővízzel (stem-flow, Sudheep és Sridhar, 2010) mosódnak a dendrotelmába. E csoportok domináns taxonjai: odúlakók: Tricladium castaneicola, azanemofil gombáknál: Alternaria spp., a filloszféra gombáknál a Polystigmina/Phomopsis, és a kéreglakóknál az Excipularia fusispora. 

A statisztikai elemzések alapján megállapítható, hogy a vízhőmérséklet és az anemofil ill. a kéreglakó gombafajok között negatív korreláció áll fenn. Ennek magyarázata az lehet, hogy ezen fajok esőzések során kerülnek be a dendrotelmába, amely folyamat általában hideg léghőmérséklettel és az odúvíz lehűlésével párosul.

Az odúvíz kora jelentős hatással bír az élőhely gombaközösségére (2. ábra). Az esőzések növelik a fajszámot, egyrészt a légkörbe szóródó és onnan kimosódó spórák (Magyar és mtsai. 2009), valamint ágakon lecsorgó és a lombozaton áthulló csapadékkal (through-fall és stem-flow) érkező spórák révén. A taxonszám azonban az odúvíz korának növekedtével hirtelen csökken, majd egy kisebb ugrás tapasztalható a 4-5 napos odúvíznél, melyet a szukcessziós folyamatnak megfelelő újabb fajok megjelenése eredményezhet.

2. ábra: Kumulatív gomba-taxonszámok változása a telmavíz korának függvényében (Pd-n= az odúvíz kora a mintavételezést megelőző n-edik napi csapadék alapján)
A gombafajok számának hirtelen csökkenésére több lehetséges magyarázatot is adhatunk. Kiválthatja a nem vízi élőhelyhez adaptálódott gombák spóráinak gyors lebomlása, és/vagy okozhatja a gerinctelen fauna tagjainak spórafogyasztása is. Vizsgálataink során a Rotifera-fajok olyan egyedeit figyeltük meg, melyek emésztő traktusai javarészt gombaspórával voltak telítve. További kérdést vet fel, hogy ezen gerinctelenek képesek-e tápanyagot kinyerni a gombaspórákból vagy ez a jelenség a gombaspórák terjedését szolgálja. Ugyanakkor a Rotifera- és Nematoda-fajok számát ragadozó (Cephaliophora muscicola), valamint nematofág (Cephaliophora sp.) gombák szabályozzák (3. ábra) (Magyar, 2006).

3. ábra: Az odú táplálékhálózata. (a: szabad víztér, b: detritus, c: szaprotróf gombák, d: gombaspórák, e: Chironomideae, f: ostorsok, g: Rotifera, h: Cephaliophora muscicola (Rotifera-fogó gomba), i: házas amőbák, j: E. tenax lárva, k: aktinobaktériumok)
A vizsgálat során 10 esetben figyeltük meg az odú kiszáradását, mely az aero-akvatikus fajoknak kedvezhet. Időszakos jellegéből adódóan gyors kolonizációs képességű fajokkal találkozhatunk a telmák kutatásakor. A vízi hyphomyceták megjelenése, melyek oldott oxigénben gazdag vízfolyásokra (patakok) jellemzőek, további kérdéseket vetnek fel, melyek további kutatása hozzájárulhat e fajok terjedése körül régóta zajló tudományos vita eldöntéséhez. 
Az odúban jól nyomonkövethető sajátos táplálékhálózat alakult ki (3. ábra), melyben az egyes guildek közötti szoros kapcsolatok, és különböző szabályozási útvonalak figyelhetők meg. Az odú mindezen tulajdonságai az odúvíz korával nagy mértékű összefüggést mutatnak. 
A dendrotelma igen dinamikus és diverz ökológiai rendszer, melynek mikro-ökoszisztémáját az éghajlati viszonyok, az időjárás változásai és szélsőségei nagy mértékben befolyásolhatják. 

Köszönetnyilvánítás
Köszönjük a szakmai segítséget és a hasznos tanácsokat Révay Ágnesnek és Padisák Juditnak, továbbá Bobvos Jánosnak, aki a statisztikai elemzések során nyújtott segítséget. Az adatfeldolgozás "Az éghajlatváltozásból eredő időjárási szélsőségek regionális hatásai és a kárenyhítés lehetőségei a következő évtizedekben” (TÁMOP-4.2.2.A-11/1/KONV-2012-0064) című projekt támogatásával valósult meg.

Long-term monitoring of fungi and invertebrates of a dendrotelmata 
Abstract: Tree holes are natural cavities in tree trunks, which are filled with rain water and dead organic matter. These freshwater habitats offer exclusive properties to a number of biota and they are, therefore, crucial for preserving biodiversity. Our main goal was to perform a long-term (2003-2008) monitoring of a tree hole (Acer platanoides), and to give a wider knowledge of the biodiversity, the species interactions and the functional properties of these ecosystems. The rainwater runs off the canopy (through-fall or stem-flow) transporting numerous fungal species (airborne and phyllosphere fungi) to the tree hole. Aquatic and aero-aquatic hyphomycetes are also colonize these habitats. Spores of 140 fungal taxa and some unknown fungal species belonging to as tree-hole inhabiting fungi were detected in our samples. The fungal community and the invertebrate fauna plays an important role in the foodweb of water-filled treeholes. 
Kulcsszavak: dendrotelmata, monitoring, microfungi, invertebrate fauna, biodiversity

Irodalomjegyzék
Gönczöl, J. (1976): Ecological observations on the aquatic Hyphomycetes of Hungary II. - Acta Botanica Academiae Scientiarum Hungaricae 22: 51–60. 
Gönczöl, J. és Révay, Á. (2003): Treehole fungal communities: aquatic, aero-aquatic and dematiaceoushyphomycetes. - Fungal Diversity 12: 19–24.
Gönczöl, J. és Révay, Á. (1996): A new  Colispora (Hyphomycetes) from tree hollow. - Mycotaxon 59: 237–244.
Karamchand, Kishore S. és Sridhar, Kandikere R. (2008): Water-borne conidial fungi inhabiting tree holes of the west coast and Western Ghats of India. - Czech Mycology 60(1): 63–74.

Lackey, J. B. (1940): The microscopic flora and fauna of tree holes. - Ohio Journal of Science 40: 186–192.
Maguire, B. Jr. (1971): Phytotelmata: Biota and community structure determination in plant-held waters. - Annual Review of Ecology and Systematics 2: 439–464.

Magyar, D. (2006): New or Interesting Hyphomycetes from Hungary.- Acta Phytopathologica et Entomologica Hungarica 41(1-2): 69–77.

Magyar, D., Frenguelli, G., Bricchi, E., Tedeschini, E., Csontos, P., Li, D.W., Bobvos, J. (2009): The biodiversity of air spora in an Italaian vineyard. - Aerobiologia 25: 99–109.
Paradise, C.J. (1998): Colonization and development of insects in simulated treehole habitats with distinct resource and pH regimes. - Ecoscience 5: 39–45. 
Paradise, C.J. (1999): Interactive effects of resources and a processing chain interaction in treehole habitats. - Oikos 85: 529–535.
Révay, Á. (1987): New or interesting Hyphomycetes on forest  litter from Hungary. - Acta Botanica Academiae Scientiarum Hungaricae 33: 67–73.
Sudheep, N. M. és Sridhar, K. R. (2010): Water-borne hyphomycetes in tree canopies of Kaiga (Western Ghats), India. - Acta Mycology 45(2): 185–195
